In nomine sancte et individue Trinitatis, Karolus divina clementia imperator augustus. Notum sit cunctis ecclesie sancte filiis presentibus scilicet et futuris quia Leduardus venerabilis episcopus atque dilectus archicancellarius noster nostram adiit clementiam ut canonicis ecclesie Sancti Vincentii que est constructa in civitate Matisconensi redderemus aliquas res injuste ablatas, pro remedio anime nostre et parentum nostrorum, ut Beatus Vincentius Christi martir apud piissimum Dominum pro nobis sit perpetuus intercessor; cujus saluberrimam petitionem libenter audientes et profuturam cognovimus. Quapropter concessimus jam dicto Sancto Vincentio agente supradicto episcopo, villam Siciaci cum ecclesia Sancti Jangulfi, et Diviacum cum ecclesia Sancti Martini et mansa XIIII in usum fratrum ibi Domino servientium, ut per futura secula illis maneant absque ullo contradictore. Si quis autem, quod fieri non credimus, horum contradictor extiterit, XXX auri libris culpabilis judicetur. Ut autem hec verius credantur et diligentius observentur, manu nostra propria firmavimus et annuli nostri impressione sigillari precepimus. Signum domni Karoli piissimi imperatoris. Madalbertus notarius scripsit.